युरोका उत्कृष्ट खेलाडी डोनारुमा पीएसजीमा
फ्रान्सेली क्लब पेरिस सेन्ट जर्मेन (पीएसजी) ले युरो २०२० विजेता इटालियन गोलरक्षक जियानलुइजी डोनारुमालाई पाँच वर्षका लागि अनुबन्ध गरेको छ । इंग्ल्यान्डविरुद्ध आइतबार सम्पन्न युरो २०२० को फाइनलमा दुई पेनाल्टी जोगाएका २२ वर्षे डोनारुमा एसी मिलानबाट खुला सरुवामार्फत पीएसजी पुगेका हुन् । 
पेरिस — फ्रान्सेली क्लब पेरिस सेन्ट जर्मेन (पीएसजी) ले युरो २०२० विजेता इटालियन गोलरक्षक जियानलुइजी डोनारुमालाई पाँच वर्षका लागि अनुबन्ध गरेको छ । इंग्ल्यान्डविरुद्ध आइतबार सम्पन्न युरो २०२० को फाइनलमा दुई पेनाल्टी जोगाएका २२ वर्षे डोनारुमा एसी मिलानबाट खुला सरुवामार्फत पीएसजी पुगेका हुन् । युरो २०२० मा उत्कृष्ट खेलाडी चुनिएका डोनारुमाले पीएसजीमा पहिलो रोजाइका लागि अनुभवी केयलोर नाभाससँग प्रतिस्पर्धा गर्नुपर्नेछ । लामो समयदेखि युरोपेली सफलता खोजीमा रहेको पीएसजीका प्रशिक्षक माउरिसियो पोचेटिनोमाझ दुई अनुभवी गोलरक्षकमा कसलाई छान्ने ठूलो विकल्प हुनेछ । कोस्टाारिकाका ३४ वर्षे नाभासले रियल म्याड्रिडमा लगातार तीन च्याम्पियन्स लिग उपाधि जितेर दुई वर्षअघि पीएसजी आएका थिए भने डोनारुमासँग युरो २०२० जितेको ताजा अनुभव छ । ‘म यस ठूलो क्लबको हिस्सा हुन पाउँदा उत्साहित छु,’ पीएसजीको विज्ञप्तिमा डोनारुमाले भनेका छन्, ‘मैले आफूलाई नयाँ चुनौतीका लागि तयार भएको महसुस गरेको छु र निरन्तर यहाँ आफूलाई विकास गर्न चाहन्छु ।’ उनले थपे, ‘पेरिसमा म जतिसक्दो धेरै उपाधि जित्न र समर्थकमा खुसी बाँडन चाहन्छु ।’नेपल्समा जन्मिएका डोनारुमाले मिलानमा ६ वर्ष बिताउनेक्रममा २ सय १५ सिरी ‘ए’ खेल, १६ युरोपा लिग, १२ इटालियन कपमा सहभागिता जनाए । त्यसमा २०१६ र २०१८ मा गरी दुईपल्ट इटालियन कपको फाइनल खेले । मिलानसँगको सम्झौता सकिएसँगै उनीमाथि पीएसजीले नजर लगाइरहेको थियो । पीएसजीले यस सिजनका लागि खुला सरुवामार्फत लिएको उनी तेस्रा खेलाडी हुन् । यसअघि रियल म्याड्रिडका ३५ वर्षे सर्जियो रामोस र लिभरपुलका ३० वर्षे जियोर्जिनो वाइनाल्डम पनि डोनारुमा जस्तै खुला सरुवामार्फत पीएसजी आएका हुन् । पीएसजीले यसअघि नै इन्टर मिलानबाट मोरक्कोका २२ वर्षे राइटब्याक अचरफ हाकिमीलाई ५ वर्षका लागि लिइसकेको छ । डोनारुमाले इटालीबाट ३३ खेल खेलिसकेका छन् । रोबर्टो मान्चिनी इटालीको प्रशिक्षक भएर आएयता उनी निरन्तर पहिलो रोजाइमा छन् । मिलानले उनको स्थानमा फ्रेन्च लिग च्याम्पियन लियोनबाट माइक माइगनानलाई लिइसकेको छ । डोनारुमाले मिलानबाट १६ वर्षको उमेरदेखि खेल्दै आएका थिए । आफूसँग उपलब्ध भएका गोलरक्षकलाई पालैपालो खेलाउने प्रयोग पीएसजीले यसअघि पनि गरेको थियो, तर त्यो पूरै सफल भएको थिएन । हालैका वर्षमा पीएसजीले साल्भाटोर सिरिगु, केभिन ट्राप, अल्फोन्से एरेला र इटालियन जियानलुइजी बुफोनलाई समान अवसर दिएर खेलाउँदै आएको थियो । फुलहममा गत सिजन लोनमा बिताएका एरेला पेरिस फर्किंदैछन् । पीएसजीलाई गत सिजनको फाइनलमा पुर्‍याउँदा र यस सिजन सेमिफाइनलमा पुर्‍याउँदा नाभासले राम्रो प्रदर्शन गरेका थिए । पीएसजी गत सिजन सिजन फाइनलमा बायर्न म्युनिकसँग पराजित भएको थियो भने यस सिजन बायर्नलाई नै क्वाटरफाइनलमा रोकेको थियो । सेमिफाइनलमा म्यानचेस्टर सिटीले पीएसजीको यात्रा रोकिदिएको थियो । नाभासले पीएसजीबाट उत्कृष्ट प्रदर्शन गर्दै आएका छन् । आफ्नै अगाडि रक्षक भूमिकामा रियल म्याड्रिडका रामोस आएकामा उनी निकै खुसी हुन सक्छन् । तर रामोसको पछाडिको भूमिकामा नाभासकै भविष्य सुनिश्चित छैन ।